钦定古今图书集成/明伦汇编/氏族典/第178卷 > 田琢
## 钦定古今图书集成/明伦汇编/氏族典/第178卷 > 田琢

按《金史田琢传》：“琢字器之，蔚州定安人。中明昌五年
进士，调宁边茌平主簿，潞州观察判官，中都商税副
使。丁父忧，起复怀安令，补尚书省令史。贞祐二年，中
都被围，琢请由间道往山西招集义勇，以为宣差兵
马提控，同知忠顺军节度使事，经略山西。琢与弘州
刺史魏用有隙，琢自飞狐还蔚州，用将邀而杀之。琢”
知其谋，自别道入定安。用入蔚州，劫府库仓廪，以兵
攻琢于定安，琢与战，败之。朝廷闻蔚州乱，以琢守蔚
州。琢至，诛与用同恶数人，募兵旬日得二万人。十月，
琢兵败，仅以身免。招集散亡得三万馀，入中山界屯
驻。顷之，西山诸隘皆不能守，琢移军沃州，加河北西
路宣抚副使，遥授濬州防御使，屯濬州。兴定元年，朝
廷易置诸将，迁山东西路转运使。二年，改山东东路
转运使，权知益都府事。初，张林本益都府卒，有复立
府事之功，遂为治中，而凶险不逞，耻出琢下。琢在山
东，征求过当，颇失众心，林欲因众以去。琢会于海，牟
佐据莱州，琢遣林分兵讨之。林既得兵，伺琢出，即率
众噪入府中。琢仓猝入营，领兵与林战，不胜，行省蒙
古纲以状闻。宣宗度不能制林，而欲驯致之，乃遣人
召琢还。行至寿张，疽发背卒。